Szállást keres a Szent Család

A hagyomány szerint december 15-én indul szállást keresni a Szent Család.
Mélyértelmű népi szokás ez, melynek gyökerei a középkori karácsonyi misztériumjátékokig nyúlnak vissza, csak az utóbbi évtizedekben kezdték elhagyni. Egyre több katolikus közösségben élesztik újjá ezt a szokást, hogy megerősítsék egymás között a karácsony várásának eredeti lényegét.
Az evangélium szavai Lukács szerint: „…nem kaptak helyet a szálláson.” János szerint: „Övéi nem fogadták be őt.”
Úgy érzi az igazi adventet élő keresztény ember: neki és családjának kell szállásra befogadnia a Szent Családot.
Kilenc család egy csoportot alkot, és december 15-től kezdve minden este közülük egy-egy család befogadja otthonába a Szent Család képét.
A képet a „házioltárként” elhelyezett asztalra vagy más, feldíszített helyre teszik.
Gyertyát gyújtanak előtte, imádkoznak, énekelnek.
A szállást adó család tagjai igyekeznek a Szent Családhoz hasonló lelkületet kialakítani maguk között, jobban elmélyülnek az ünnepi lelki készületben.

**Javasolt közös szertartás:**

*Szállást keresők éneklik a beköszönő éneket:* „Szállást keres a Szent Család…”
*A házbeliek éneklik az utolsó szakaszt:* „Ne sírj tovább Szűz Mária…”

*A képet hozó mondja:*
Békesség e háznak, s minden lakójának! Elhoztam hozzátok a Szent Család képét. Áldásuk tér be e házba. Remélem szívesen adtok neki szállást.”

*Szállást keresők:*
Hittel és tisztelettel köszöntjük otthonunkban a „szállást kereső” Szent Családot.
*Közös ének a bebocsájtáshoz:* „Köszöntjük a Szent Családot…” ének

Egy tized közös Rózsafűzér a következő titkok valamelyikével:

 1. Akit te Szent Szűz a Szentlélektől fogantál

 2. Akit te Szent Szűz Erzsébetet látogatván hordoztál

 3. Akit te Szent Szűz a világra szültél

**Énekek**

*1. (Dallam: "Ébredj ember mély álmodból...")*

Szállást keres a Szent Család.
De senki sincs, ki helyet ád.
Nincsen, aki befogadja
Őt, ki égnek s földnek ura.

Az idő már későre jár,
A madár is fészkére száll.
Csak a Szent Szűz jár hiába"
Betlehemnek városába.

Legalább ti, jó emberek,
Fogadjátok a Kisdedet.
Házatokra boldogság száll,
Ha betér az égi Király.

(A házbeliek éneklik:) Ne sírj tovább, Szűz Mária,
 Ne menjetek ma máshova!
 Szállásunkat mi megosztjuk,
 Kis Jézuskát befogadjuk.

*2. (Dallam: Áldozzunk hív keresztények..)*

Köszöntjük a Szent Családot,
Mert megáldja a világot,
Szent Család, légy örömünk,
Jóban-bajban légy velünk.

Áldd meg minden ügyeinket
Békében óvd nemzetünket
Szent Család légy örömünk...

Családoknak ékessége
Áldj meg minket s hozzánk térj be:
Szent Család légy örömünk...

Jézus, Mária, Szent József,
Szent hitünkben tartsatok meg:
Szent Család légy örömünk...

Halálunknak szent óráján,
Hogy ne ártson majd a sátán,
Szent Család légy örömünk...